SISB ผนึก “ซิตี้แบงก์” ลุยโรดโชว์สิงคโปร์ โชว์ศักยภาพผู้นำการให้บริการศึกษา
SISB ผนึก “ซิตี้แบงก์” ลุยโรดโชว์สิงคโปร์ โชว์ศักยภาพผู้นำการให้บริการศึกษา 
SISB ผนึก “ซิตี้แบงก์” ลุยโรดโชว์สิงคโปร์ โชว์ศักยภาพผู้นำการให้บริการศึกษา
24 มิ.ย. 2562

นายยิว ฮอค โคว ประธานเจ้าหน้าที่บริหาร บริษัท เอสไอเอสบี จำกัด (มหาชน) หรือ SISB เปิดเผยว่า บริษัทเตรียมเดินทางไปร่วมงาน ASEAN C-SUITE INVESTOR CONFERENCE 2019 ให้ข้อมูลนักลงทุนสถาบันและกองทุนประมาณ 16 กองทุน ระหว่างวันที่ 25-26 มิถุนายน 2562 นี้ ที่ประเทศสิงคโปร์
โดยงานดังกล่าวจัดขึ้นโดยซิตี้แบงก์ เพื่อให้นักลงทุนได้มีความเข้าใจถึงแผนการดำเนินงาน ทิศทางการดำเนินธุรกิจ และศักยภาพการเติบโตของบริษัทฯในอนาคต เพื่อสะท้อนให้เห็นปัจจัยพื้นฐานที่มีความแข็งแกร่ง รายได้เติบโตอย่างต่อเนื่อง และที่สำคัญหลังการระดมทุนและเข้าจดทะเบียนในตลาดหลักทรัพย์ฯ ได้มีการนำเงินบางส่วนไปคืนหนี้ให้กับสถาบันการเงิน ส่งผลให้เป็นบริษัทฯที่ไม่มีหนี้ พร้อมเดินหน้าขยายการลงทุนและมีจำนวนนักเรียนเพิ่มขึ้นอย่างต่อเนื่อง จึงผลักดันให้ธุรกิจเติบโตได้อย่างแข็งแกร่ง
“SISB ถือเป็นธุรกิจโรงเรียนนานาชาติแห่งแรกที่เข้าจดทะเบียนในตลาดหลักทรัพย์ฯ บริษัทฯมีรูปแบบการดำเนินธุรกิจที่มีความแตกต่าง มีการเติบโตต่อเนื่อง ทำให้มีนักลงทุนทั้งในและต่างประเทศ รวมถึงนักลงทุนสถาบันให้ความสนใจเข้าลงทุนในหุ้น SISB” นายยิว ฮอคโคว กล่าว
ส่วนแนวโน้มผลการดำเนินงานในไตรมาส 2/2562 คาดว่าจะเติบโตอย่างต่อเนื่องจากไตรมาสที่ผ่านมา  เนื่องจากมีจำนวนนักเรียนเพิ่มขึ้น โดย ณ ไตรมาส 1/62 มีจำนวนนักเรียน  2,454 คน แบ่งเป็นสัดส่วนนักเรียนไทย 85% และนักเรียนต่างชาติ 15%
“มั่นใจว่าจำนวนนักเรียกจะเพิ่มขึ้นตามเป้าหมายที่ตั้งไว้ราวปีละ 200-250 คน และผลักดันให้รายได้โดยรวมของปีนี้เติบโต 15-20% จากปีก่อนที่มีรายได้ 947.35 ล้านบาท” นายยิว ฮอคโคว กล่าว
ทั้งนี้ ปัจจุบัน SISB เป็นผู้รับใบอนุญาตโดยตรง ได้แก่ 1.โรงเรียนนานาชาติสิงคโปร์กรุงเทพฯ โดยความจุนักเรียนสูงสุด 2,170 คน, 2.โรงเรียนนานาชาติสิงคโปร์สุวรรณภูมิ ความจุนักเรียนสูงสุด ที่ 640 คน, 3.โรงเรียนนานาชาติสิงคโปร์ธนบุรี ความจุนักเรียนสูงสุด ที่ 900 คน, 4.โรงเรียนนานาชาติสิงค์โปรเอกมัย ความจุนักเรียนสูงสุด ที่ 155 คน และมีโรงเรียนที่กิจการร่วมค้าเป็นผู้รับใบอนุญาต ได้แก่ โรงเรียนนานาชาติสิงคโปร์เชียงใหม่ ความจุนักเรียนสูงสุด ที่ 310 คน